ΓΡΑΠΤΗ ΕΡΩΤΗΣΗ E-1049/96 υποβολή: Αλέξανδρος Αλαβάνος (GUE/NGL) προς την Επιτροπή (13 Μαΐου 1996)

Θέμα: Συνθήκες συσκευασίας και εμπορίας κατεψυγμένων αλιευμάτων

Δεδομένου ότι στην Ελληνική Αγορά διατίθενται προϊόντα αλιείας βαθιάς καταψύξεως τα οποία δίδονται στον καταναλωτή, χωρίς να υπάρχουν ενδείξεις για τα ποιοτικά του χαρακτηριστικά, το ακριβές σταθερό βάρος τους κλπ., ερωτάται η Επιτροπή: Υπάρχουν κανονισμοί που ορίζουν τον τρόπο και τις μεθόδους ψύξεως, τη συσκευασία σταθερού βάρους κλπ., εφαρμόζονται δε ικανοποιητικά στα κράτη μέλη;

Απάντηση του κ. Bangemann εξ ονόματος της Επιτροπής (25 Ιουνίου 1996)

Η οδηγία 89/108/ΕΟΚ του Συμβουλίου της 21ης Δεκεμβρίου 1988 για την προσέγγιση των νομοθεσιών των κρατών μελών σχετικά με τα τρόφιμα βαθείας καταψύξεως που προορίζονται για τη διατροφή του ανθρώπου ((ΕΕ L 40 της 11.2.1989. )) καθορίζει τις γενικές αρχές στις οποίες πρέπει να ανταποκρίνονται τα τρόφιμα που έχουν υποβληθεί σε κατάλληλη διαδικασία καταψύξεως, αποκαλούμενη «βαθεία κατάψυξη». Η οδηγία αυτή ορίζει συγκεκριμένα ότι οι πρώτες ύλες που χρησιμοποιούνται για την παρασκευή των τροφίμων βαθείας καταψύξεως πρέπει να είναι ποιότητας υγιούς, ανόθευτης και εμπορεύσιμης και να έχουν τον απαραίτητο βαθμό φρεσκότητας. Η Επιτροπή εξέδωσε δύο οδηγίες εφαρμογής της οδηγίας 89/108/ΕΟΚ. Η μία αφορά τον έλεγχο της θερμοκρασίας στα μέσα μεταφοράς και στους χώρους αποθήκευσης και φύλαξης τροφίμων βαθείας καταψύξεως που προορίζονται για τη διατροφή του ανθρώπου ((ΕΕ L 34 της 11.2.1992. )). Η άλλη καθορίζει τον τρόπο δειγματοληψίας και την κοινοτική μέθοδο ανάλυσης για το επίσημο έλεγχο των θερμοκρασιών των τροφίμων βαθείας καταψύξεως που προοίζονται για τη διατροφή του ανθρώπου.

Η επισήμανση των τροφίμων βαθείας καταψύξεως που προορίζονται για τον τελικό καταναλωτή, τα εστιατόρια, τα νοσοκομεία, τα κυλικεία και άλλες παρόμοιες μονάδες ομαδικής εστίασης διέπεται από τις γενικές διατάξεις της οδηγίας 79/112/ΕΟΚ του Συμβουλίου της 18ης Δεκεμβρίου 1978 για την προσέγγιση των νομοθεσιών των κρατών μελών σχετικά με την επισήμανση, την παρουσίαση και τη διαφήμιση των τροφίμων ((ΕΕ L 33 της 8.2.1979. )). Κατά συνέπεια, η επισήμανση των κατεψυγμένων προϊόντων πρέπει να περιλαμβάνει την ονομασία πωλήσεως του προϊόντος, τον κατάλογο των συστατικών, την καθαρή ποσότητα, την ημερομηνία ελάχιστης διατηρησιμότητας, τις ιδιαίτερες συνθήκες διατηρήσεως και χρήσεως καθώς και το όνομα ή την εταιρική επωνυμία και τη διεύθυνση του παραγωγού, του συσκευαστή ή του πωλητή. Στο άρθρο 8 της οδηγίας αυτής καθορίζονται οι κανόνες για την ένδειξη της καθαρής ποσότητας.

Επιπλέον, στο άρθρο 8 της οδηγίας 89/108/ΕΟΚ προβλέπονται ειδικές διατάξεις επισήμανσης για τα τρόφιμα βαθείας καταψύξεως. Πρώτον, η ονομασία πωλήσεως του προϊόντος πρέπει να συμπληρώνεται με την ένδειξη «βαθείας καταψύξης» ή «ταχείας κατάψυξης» ή «υπερκατεψυγμένο». Δεύτερον, η ένδειξη της ημερομηνίας ελάχιστης διατηρησιμότητας πρέπει να συνοδεύεται από την ένδειξη της περιόδου κατά την οποία τα προϊόντα βαθείας καταψύξεως μπορούν να φυλάσσονται στην κατοικία του τελικού καταναλωτή και από την ένδειξη της θερμοκρασίας διατηρήσης ή/και του εξοπλισμού που απαιτείται για τη διατήρηση. Τρίτον, στην ετικέτα όλων των προϊόντων βαθείας καταψύξεως πρέπει να περιλαμβάνεται ένδειξη που να επιτρέπει τον προσδιορισμό της παρτίδας. Τέλος, στην ετικέτα όλων των προϊόντων βαθείας καταψύξεως πρέπει να περιλαμβάνεται σαφής ανακοίνωση του τύπου «απαγορεύεται» η εκ νέου κατάψυξη μετά την απόψυξη».

Για τη διευκόλυνση των συναλλαγών, εξάλλου, η οδηγία καθόρισε κανόνες επισήμανσης και για τα τρόφιμα βαθείας καταψύξεως που δεν προορίζονται να διατεθούν στον τελικό καταναλωτή ούτε στα εστιατόρια, νοσοκομεία, κυλικεία ή σε άλλες μονάδες ομαδικής εστίασης. Η επισήμανση των προϊόντων αυτών πρέπει να περιλαμβάνει τις ακόλουθες ενδείξεις: την ονομασία πωλήσεως συμπληρωμένη με την ένδειξη «βαθείας κατάψυξης» ή «ταχείας κατάψυξης» ή «υπερκατεψυσμένο», την καθαρή ποσότητα εκφρασμένη σε μονάδες μάζας, ένδειξη που να επιτρέπει τον προσδιορισμό της παρτίδας καθώς και το όνομα ή την εταιρική επωνυμία και τη διεύθυνση του παραγωγού, του συσκευαστή ή ενός πωλητή εγκατεστημένου στην Κοινότητα.

Υπεύθυνες για τον έλεγχο της συμμόρφωσης στο πλαίσιο της εφαρμογής της κοινοτικής νομοθεσίας είναι οι αρχές των κρατών μελών. Από ό,τι γνωρίζει η Επιτροπή, οι οδηγίες αυτές εφαρμόζονται με ικανοποιητικό τρόπο στα κράτη μέλη.